khistorydata/jeongjo-sjw-relations huggingface dataset:
정조 16년 · 목
先是水原高陽等邑暗行御史申獻朝進書啓至是敎曰觀此水原等地暗行御史書啓其中水原雙阜倉距邑治近百里糶糴之替爲雖因流來謬規所謂倉監之八年冒當奸弊百端云以其潛往潛來雖未反庫衆民之言如出一口云爾則民弊可知嚴飭道伯以謝民情之抑鬱大抵新邑之廛房與匠戶本非朝家之意每念此二事甚以爲難處而所謂廛民之其苦日甚專由於已知之委折匠戶亦未免主客俱困是䇺成說乎此蓋該倅之不能盡心之致令道臣一體嚴飭儒戶之臨科則率携其所謂內眷之弊今番申飭之後亦然云該府府使一味闔眼尤莫曉所執之何在更令道伯另究懲一之政事分付外此他邑治蹟與疵政欲觀秋成捧糴後處分書啓尙今留中以此意道伯遍飭列邑各令惕念小心目今耿耿憧憧者卽嶺南民事也道伯泛忽若此之時朝家亦豈可從而效之潛行之繡衣前或有露蹤者亦豈必一一皆然乎嚴飭嶺伯遍諭七十餘邑倅俾各孜孜於檢田恤民之政常若衣繡之虎耽耽伺視兩湖道臣處以此傳敎一體枚擧嚴飭
정조 16년 · 강
移補前吏判金思穆濟州牧使刊削參判李秉鼎參議曺允大職
정조 16년 · 목
吏曹啓言新除授義城縣令李恒演以親年八十四歲法不當赴任云請依例改差允之敎以昨命更擬之時以司謁口傳下敎於政廳曰若有如前不審當遠補耽羅爲敎仍令望筒書入然後肅命於外補則觀此草記卽衆所共知之應頉者銓堂雖或未知排擬之際若欲十分致愼則一問於曹吏輩亦可知之昨下嚴敎之不能警聽可知矣駭然姑無論命令不可不信前判堂金思穆濟州牧使除授當日辭朝龜城外補傳敎勿施俾諸臣少知朝廷有紀綱雖以參政卿等言之亦爲逭重勘乎竝施刊削之典亞三銓郞爲議薦待下批牌招開政差出
정조 16년 · 강
以朴祐源爲吏曹參判備薦也尋命許遞以閔鍾顯代之前望也
정조 16년 · 목
祐源違牌政院請更牌招敎以聞其病勢無以强策云許遞前望單子入之待下批牌招開政燈以鍾顯代之
정조 16년 · 목
以趙尙鎭爲承旨洪檍爲判義禁李厚源爲義城縣令李文源爲吏曹判書朴瑞源爲鏡城判官
정조 16년 · 강
飭吏判李文源毋敢處義
정조 16년 · 목
敎曰曾於傳敎已詳言之到今處義二字非所可論況似此情勢無不黽勉承膺豈獨於此重臣曲副乎新除授行吏曹判書李文源交龜後上來仍卽肅命事先爲下諭
정조 16년 · 강
江華留守趙宗鉉上疏辭職賜例批
정조 16년 · 강
命秋曹囚徐敬植卽爲發配
정조 16년 · 목
刑曹啓言徐敬植之前後罪犯屢度盤詰則敬植供昨年以醫女相鬭事渠之兄弟俱被重罪不無含憤欲洩之計今年夏間因此而又陷大罪故再昨日逢着醫女輩於闕內宿憾忽發於當面以辱說相加於醫女又以餘怒是非於接待之別監雖無犯手別監之事若其蓄憤醫女之罪萬死無惜屢次處分之下不悛舊習乃於差備門外不念賜物之莫重敢有容喙言詰之擧何可以下手之有無掉免用意故犯之罪乎遲晚納招云渠之罪犯雖不得掩諱至於容喙賜物及欲打別監兩件罪狀終不明白納招請加刑取服別監韓命翕等待辜限加杖次竝爲嚴囚司謁趙廷舜長淵府行首別監喬桐府更定配所當日內逐送于配所敎以徐敬植別無更問之端卽爲發配
정조 16년 · 강
義禁府以義城前縣監尹羲厚咸昌前縣監朴喆源等勘律啓
정조 16년 · 목
該府啓請義城前縣令尹羲厚分付該道道臣拿致營門決杖後告身盡行追奪又五年禁錮永同縣徒三年定配而發遣府羅將自大丘府押送配所朴喆源告身盡行追奪允之敎以如有功議各減一等
정조 16년 · 강
命河東府使李謙會仍任
정조 16년 · 목
慶尙監司鄭大容狀啓以爲河東府使移拜訓鍊正而本邑處在江海之交今年水災比他最甚三南被水邑守令檢田前切勿移擬事纔承飭敎故玆敢馳啓該府使李謙會請限明年麥秋前仍任敎以依狀請施行事分付昨今除拜守令嚴飭下送無敢遲滯
정조 16년 · 강
命前持平鄭晚錫疏所陳殷栗縣諸弊飭該道伯釐革
정조 16년 · 목
備局啓言前持平鄭晚錫上疏批旨有令廟堂稟處之命矣取見其疏本則以前任殷栗縣監論列本縣弊瘼凡爲五條而其一換作穀及時變通小米移劃穀少邑事也換色穀一事磨以年歲限以石數量宜還作其中大米唐米大小豆租栗大麥之以小未換色者旣已準折換色則不必還作本穀以小米四五千石移送穀少邑裒益自有朝令事勢亦涉便當酌量遠近從長移轉事分付道臣其一軍兵逃亡之頉限以三年各邑吏隸定額給廩陞戶軍及移屢奴婢之京司營門資裝禮錢嚴立科條痛禁謬規事也軍兵逃限之更定三年各邑吏隸之定額給料雖似爲捄弊之端而一紀定限之泫戢逃自有義意八路所無之料獨設亦近斑駁俱不可輕議而若其祛泰祛甚之道道臣守令往復變通則若隣若族豈無安堵奠居之方乎至於抄上陞戶移屬奴婢之資裝禮錢禁其濫觴嚴立科條亦在於道臣之着意釐革竝以此意另飭本道其一冒占鄕任者爬定軍額軍餉保依他例納布監營屬業稅匠之役令道臣釐革事也軍額之圖免兼役苟充等弊瘼分付道臣使之首先捄正若其所納身布四緡五緡之說已萬萬驚心則況多至十緡者乎事屬京司者自本司嚴飭事在監營者劃卽釐正後狀聞事一體知委其一量田均稅事也田政紊亂改量是急而秋事尙未出場登歉不可預料使之待年豐狀聞擧行而雖於改量之前査起査陳等節毋或少忽事亦爲分付道臣其一京外情債從略分定刊作一册頒于營邑事也京外情債自有定式而歲加月增有關紀綱刊册之請事屬屑越不可許施而一依當初定式定數遵行此亦付之道臣道內事自斷査正京司事往復釐改之意竝爲分付而此臺臣以法從之臣出宰百里居近廿朔小者可以報牒於營大者可以疏聞于朝而不此之爲今始進言稽緩之責不可無警請前持平鄭晚錫從重推考允之
정조 16년 · 강
召見備堂及下直守令于熙政堂
정조 16년 · 강
以洪檍爲禮曹判書金文淳爲判尹前望也
정조 16년 · 목
以黃昇源趙心泰爲知義禁李文源爲同經筵
정조 16년 · 강
重推吏曹參判閔鍾顯
정조 16년 · 목
承旨李文會啓言昨日政承旨望筒前大司諫徐有成方在禁推中而混同擬望當該銓官不可無警請從重推考允之
정조 16년 · 강
命置赴燕譯官減額之議
정조 16년 · 목
有司堂上徐有隣啓言赴燕譯官量宜裁減後草記事命下矣議于大臣一番釐正恐不可已故敢此仰達敎曰諸宰中如有意見陳達可也左參贊金華鎭曰象譯之空包往來誠亦可矜若減額而有實效則量宜裁減恐似無妨矣工曹判書鄭昌順曰象譯輩近以失利雖或不願名在譯院則所望專在赴燕今若減削正官之數渠輩赴燕之年限亦當比前差退似必有抑菀之歎矣兵曹判書李秉模曰減額之論本出於譯官輩而及夫使臣筵奏之後則渠輩之議又以爲全無效益蓋其八包雖似有補於克數年數乃反因此而稀闊安得無抑菀之心乎漢城判尹鄭好仁曰臣於年前亦已奉命赴燕熟聞諸譯之言冬至使譯官至於二十一員之多故難以克包空往空來之類殆近折半以此之故渠輩之願減額爲好云矣右參贊徐有防曰臣待罪本院未久雖未及遍問事情而試以渠輩換差言之有願赴者故有換差之擧且渠輩中亦或有便不便異同之論云遽然減額有難輕議矣敎曰凡事苟非大利害關係則莫如仍奮貫況鳧鶴之喩已言於回還使臣其時擧條之許令稟處者以其渠輩情願之爲然矣今聞兵判之言八包雖似綽餘年數回此稍退渠輩之中亦有參差之論云云推以事情果然雖問大臣豈有異議減額一款置之
정조 16년 · 강
命酌定在外卿宰及亞將武宰實軍職侍從頒祿之式
정조 16년 · 목
戶曹判書趙鼎鎭兵曹判書李秉模啓言日前依筵敎以在外卿宰及實軍銜侍從頒祿事就議大臣則以爲在外卿宰自所居邑頒給堂上侍從及堂下侍從實軍銜元在外者依奮例勿論在京者一竝付祿爲宜而元祿窠不足之數該曹或不無零餘之時實職祿亦有應頉推移之道此則惟在有司之臣云臣等更加消商則以每朔軍職祿若干餘數及實職祿有頉之窠互相推移庶可有綽略分排之道故敢此仰達敎曰今則旣問于大臣卿宰以下實軍職侍從亞將武宰之不得受祿不可使聞於隣國又有筵敎卿等消商酌定俾勿如前
정조 16년 · 강
命置祭官抄啓之議
정조 16년 · 목
工曹判書鄭昌順啓言侍從實軍銜人給祿事有此下詢聖意實出於忠信重祿之義凡在瞻聆孰不欽仰且軍銜諸人或差享官之役初無頒祿之事則惟彼覊旅貧寒之人自家辦備無以供役臣意則就其中抄擇祭官可合之人以四孟朔分差實預差使之前期致齋臨時將事隨其有故付標改差竊擬宋朝祠官付祿之例則享役無偏苦之歎祿食有均沾之惠事甚便好故敢此仰達敎曰諸宰中如有所見陳達可也左參贊金華鎭曰堂下侍從抄啓享官之論古亦有之擇其年少可合人優數啓下輪回差祭而若其無實職及實軍銜之人隨其差祭之時以付當朔之祿則享官可以霑祿差祭亦可均排矣行司直徐有隣曰工判之議臣亦以爲好而但各陵園墓五節享時享官數多此恐有掣礙之端矣知敦寧金文淳曰堂下祭官之指名抄啓非不好矣第其有頉相續啓稟頻煩實爲惶悚之端且多掣礙之慮臣意則無論實軍銜有無依前差祭只以實軍職付祿恐合事宜而從前祿有餘窠則或不無權付生色之謬例此則一切嚴飭俾無如前襲謬之弊好矣敎曰祭官抄啓事予意每以爲如是爲可然更欲商量姑置之
정조 16년 · 강
推畿伯徐鼎修湖西伯李亨元仍飭貿穀成册依定式施行
정조 16년 · 목
戶曹判書趙鼎鎭啓言兩湖及京畿己酉貿穀三萬石半留半分全耗會錄毋得以蕩減停退等名色懸錄事定式行會矣取考三道分留成册則京畿湖西俱以蕩減停退未捧公下等名色無難懸錄而畿邑則不用全耗會錄之法只以每石一升五合取耗有非當初定式之本意事甚未安兩道道臣推考會案中還錄下送一依定式施行之意請更嚴飭從之
정조 16년 · 강
命瓦署別提朴來祖安重煜前別提張彥極金世禎等先罷後拿提調申思運許遞
정조 16년 · 목
戶曹判書趙鼎鎭啓言近來國用瓦子品極劣下莫重修改之役全不合用朝才蓋覆暮卽滲漏其不善燔造苟充措備之狀固已可駭而本署提調以元在外無以檢飭每當進排輒致未及之患揆以事體萬萬駭然請瓦署當該官員一竝罷職令該府拿問處之從之敎以在外提調許遞
정조 16년 · 강
飭武臣堂上祿試射猥雜之弊
정조 16년 · 목
兵曹判書李秉模啓言武臣堂上祿試射卽勸課之令典而近來試法去益蕩然畏雜之事有駭聽聞請自今另飭復有如前之弊則當該試官草記論勘訓鍊院官員各別重繩從之
정조 16년 · 강
命宣惠郞廳李恒演仍任
정조 16년 · 목
宣惠堂上金尙集啓言本廳郞廳李恒演移拜外任纔已遞改矣當此捧稅方張之時郞官遞改事甚可悶請仍任從之
정조 16년 · 강
命判尹鄭好仁罷職五部官拿處
정조 16년 · 목
承旨金孝建啓言臣昨於申退之路聞民人輩傳說則京兆將以五部合設於一處廨宇已有所擬定若果如此則湥卷僻里之抱牒赴訴極爲非便云故朝者朝房逢着判尹問其委折則以爲部官輩果有是議而事係變通姑未決定云夫各部之分設五處法意有在則部官輩雖或妄議變通京兆堂上所當據理嚴斥而不此之爲致使往見大臣民情以至駭惑擧措未免疏率該府判堂不可無警請從重推考敎曰聞甚駭然問于判尹果有是事云民情之便否姑無論欲爲合幷官府指定家舍而初無登聞之事寧有如許國體乎以五部之故分設五處則合設二字非所可論若此則八道之監營合設於忠州四學合設於中學而以一監司一敎授意見擅便爲之乎雖以判堂言之旣聞其京兆之外更設一京兆不能禁戢於未然難免其責判尹鄭好仁罷職部官等所爲萬萬駭然令該府拿處其委折及首倡者嚴問口招以聞
정조 16년 · 목
義禁府啓言中部都事李義述供六月十二日吏曹參謁時五部官齊會京兆各說弊瘼之際渠果首言合部之議自古有之而五部散在各處或有時急擧行之事則諸官無以趁卽會議且政院京兆之知委時使一隸遍行五處故終到之部則他部擧行之後始乃聞知生事之端實由於此合設之議若諧則公私擧行俱便云云十五日諸官面議于判尹則以爲便好故十八日更進大臣家面陳便好事狀則大臣答以有難更張故罷而各歸不復議到於合部一事本事旣罷議則指定家舍一款初無可論本事顚末不過如斯云北部前令鄭昌謨供吏曹參謁次先往漢城府則五部官齊會中部都事李義述先發合部便好之說渠亦以爲便好十五日往于判尹家時諸僚皆以公故散去故與李義述同入面議渠先陳事狀則判尹亦稱便好往見大臣時渠又隨衆同往而指定家舍事本事旣不成故果無開口說道之事云中部令柳謐東部令李宗明都事鄭文綏西部令柳詢都事金喆淳南部令韓翼商前都事南鶴玄北部都事金履恭等供去月十二日吏曹參謁時五部官員幷會於漢城府中部都事李義述以爲合幷五部之議自古有之云故諸議皆以爲便好十五日往見判尹時渠等俱以公故或病故不爲同往往見大臣時則謐詢翼商鶴玄履恭等同往宗明文綏喆淳等以公故不爲同往而指定家舍事初無說到又不聞知云五部合幷之說李義述果爲首發而指定家舍之事一辭漫漶所當請刑而旣有捧口招以聞之命請上裁敎以幷分首從照律以聞其中不往判堂及大臣之家者無異於私室酬酢至於定家舍一款如是過傳此類付過還職放送又啓言江華前經歷李萬運供漕船護送非不申嚴而至有保寧縣漕稅船境內臭載之擧不善董飭之罪在所難免云龍津前萬戶李春燮供保寧縣稅船竟致臭載之境不善領護之罪在所難免云云李萬運年今七十請議處李春燮請刑推得情敎以除刑推幷考律勘放又啓言沔川郡守鄭東杓供本郡以內洋小浦覓船最難初再運僅得船隻趁期上納至於三運則船隻尤難捉得未免晚時裝發溺職之罪實無所逃云請刑推得情幷敎以除刑推考律勘放又啓言瓦署別提朴來祖安重煜等供不能申飭貢人莫重所用瓦子不卽進排不飭之罪在所難免云前別提張彥極金世禎等供連値霖雨瓦筒滲濕不得燔造故莫重進排不能趁時擧行不飭之罪在所難免云請竝刑推得情敎以竝除刑推考律勘放
정조 16년 · 강
命香室祝版袱不謹奉護則獻官推考該吏重繩著爲式
정조 16년 · 목
承旨徐榮輔啓言臣因香室奉審考見節目則陵園墓祝版袱子今年新備後改備年限皆有定例而香陪吏輩或不能致愼不無限內傷汚之慮臣意則自今如有不謹奉護以致傷損該吏重繩獻官請推事永爲定式而此係莫重所用則如此之時該曹亦勿膠守定例隨卽改備事請一體定式施行從之
정조 16년 · 강
遞承旨金孝建以林濟遠代之前望也
정조 16년 · 강
命七夕製通方外仍飭圓點儒生數少之弊趁菊製以加數草記
정조 16년 · 목
敎曰日熱如此明日七夕製若待開門出牌設場易致侵午預令知委使之曉早待令而文任則待開門出牌違牌勿爲呼望金虎門差早開門俾多士無中暍之弊近來圓點之徒有其名以謄啓者觀之數甚少趁菊製各別嚴飭以加數臨時草記今番則通方外事分付
정조 16년 · 목
該府以瓦署別提朴來祖安重煜前別提張彥極金世禎等造瓦濫惡又不能趁時進排杖一百收贖告身盡行追奪啓允之又以沔川前郡守鄭東杓稅穀晚時發船罪杖一百收贖告身盡行追奪啓允之敎以功減一等又以江華府前經歷李萬運龍津前萬戶李春燮漕船不善護送罪各杖八十收贖奪告身三等啓允之敎以已遞職功議區別以公罪勘放
정조 16년 · 강
御熙政堂行抄啓文臣課講親試命設七夕製于洋宮又令禁直諸臣應製
정조 16년 · 목
抄啓文臣自閏四月初次至六月再次以次考講又以七七爲親試策題洋製以同題揭試又命禁直諸臣應製仍御誠正閣命試官及諸文臣入侍宣饌考定泮儒試券訖敎曰七夕製居首三下進士李章垕直赴會試之次草三下進士李存秀給一分次上幼學尹鏜進士姜彝天李審度生員黃基天進士李光顯各紙二卷賜給
정조 16년 · 강
遞副校理鄭萬始李龜雲重推應敎李太亨等飭令入直
정조 16년 · 목
敎曰近來館直之長番事體所在極爲苟簡不爲入直諸玉堂勿論出肅與未出肅一竝從重推考竝卽牌招推移入直仍令追省記在外者許遞前望單子入之待下批一體牌招
정조 16년 · 강
以李明淵李相璜爲副校理竝前望也
정조 16년 · 강
命三水府使李魯述以外補下送
정조 16년 · 목
吏曹以三水府使李魯述謂有身病不爲辭朝啓敎以嚴飭辭朝該曹又以魯述終不入來辭朝啓敎以萬萬駭然卽其地外補除朝辭待城門開卽爲下送而越畿境後狀聞事分付
정조 16년 · 강
命永興本宮後麓被缺處完築後狀聞
정조 16년 · 목
咸鏡監司李文源狀啓以爲卽接永興兼任高原郡守金得海牒報則今二十五日雨水後永興本宮後麓築筒多有傷缺云故送親裨看審則栅內土築間間蹲退處爲三百三十餘把矣完役未久遽有此患臣之不善申飭不勝惶悚而待秋水落土堅卽爲補缺完築之意爲先知委於該府敎以完築後卽爲狀聞
정조 16년 · 목
該府啓言取考時囚罪人柳謐等口招則李宗明鄭文綏金喆淳三人俱不往判堂及大臣之家依判付竝付過還職放送又啓言中部都事李義述以首倡杖八十收贖奪告身三等北部前令鄭昌謨以二次隨從減一等杖七十收贖奪告身二等中部令柳謐西部令柳詢南部令韓翼商前都事南鶴玄北部前都事金履恭等以一次隨從減二等杖六十收贖奪告身一等允之敎以有功議者各減一等又敎曰時囚中功減一等人笞四十擧行該府以柳謐韓翼商南鶴玄金履恭等各笞四十收贖付過還職放送啓
정조 16년 · 강
秋曹以壽進宮奴千興徒配載寧郡啓
정조 16년 · 목
詬辱司鑰罪也
정조 16년 · 강
召見七夕製入格儒生于誠正閣
정조 16년 · 강
命北評事金履喬以外補下送
정조 16년 · 목
政院以北評事金履喬旣入闕中不爲肅謝直爲出去請推考敎以此非館職雖兩司旣有申飭則不敢若此仍其地斥補當日下送
정조 16년 · 강
以吳在鎭爲歙谷縣令口傳也
정조 16년 · 강
御誠正閣行抄啓文臣課講發策更試
정조 16년 · 목
初七日講講時諸文臣或有未參者故使之來待應講而考下親試策文李弘達以次上一居首更以版籍爲策題以試之
정조 16년 · 강
考下禁直諸臣應製試券仍命御定奎章全韻校正諸臣對策
정조 16년 · 목
敎曰禁直諸臣應製策居首三中右承旨林濟遠大鹿皮一令賜給三下一左副承旨李家煥三下二檢校直閣徐榮輔三下三副司果朴齊家各紙二卷賜給草三下校理金熙朝濟用判官柳得恭司饔主簿李德懋行都承旨趙尙鎭各紙一卷賜給先是命榮輔家煥德懋得恭齊家及前承旨李書九直閣南公轍校書校理成大中校正御定奎章全韻至是以文字爲策題使之製進又命原任直閣尹行任亦爲製進
정조 16년 · 목
以韓光植爲執義柳頤玄爲持平成德雨爲校理金羲淳爲副校理崔獻重爲修撰李聖圭爲知敦寧
정조 16년 · 강
命抄啓文臣尹寅基依例陞六陞敍
정조 16년 · 목
寅基課講去閏四月朔初再次五月朔初次連三次居首陞六五月朔再次六月朔初再次連三次居首陞敍皆依節目也
정조 16년 · 강
禁推翰林洪樂游林景鎭等尋命分揀
정조 16년 · 목
登筵時以兼史替入也○因囚單有是命
정조 16년 · 목
箚略曰臣兼綰衙門至爲七八之多矣衰癃日甚神精日耗大小事務全未檢察至於太常則尤有所重而屢著癏曠悚懍俟譴乃於日昨筵席略暴微懇仰請體諒未蒙允兪之恩方切悶戲之忱此際又伏承御營都提調除命優異之寵眷縱極感祝惶隕之私心尤無容措況軍門之不得疊帶已有金石之典則不宜一日虛縻而濫叨也明矣伏乞聖明亟命遞改以重公格以安私分批以點下出於敬大臣之意非不知苟簡也所辭依施仍命遣史官傳諭
정조 16년 · 강
吏曹判書李文源上疏賜批
정조 16년 · 목
疏略曰臣謬膺匪據今已數月于玆矣一身之廉隅放倒有識之嗤點群起而視若固有漫焉不省臣豈不自恤而然哉區區赤心庶蒙天日之垂燭而每一循省怵然惶忸擬將更入文字畢暴情懇矣今臣病情漸八膏肓若不於此時疾聲哀籲則誠恐一朝溘然銜恨無窮玆不得不以實狀仰瀆崇嚴以幸聖明之矜察焉蓋臣下血之症已成痼疾重以北路風霜受損亦多近來諸症一倍越谻仍成毒痁間日輒痛面貌之黃萎食飮之廢却有眼皆覩無不危之料非一時過去之症可以指期責效者也只欲省事息慮從容優遊以俟造物者裁處而已顧以重任在身政命頻降欲擔舁而赴召則筋骸之所不逮也遂偃蹇而違命則分義之所不敢也控乞則嫌於瀆聒虛帶則懼於癏曠方寸之內氷炭交攻夫以阽危之病而加以焦心之患其勢自底於澌滅而後已伏乞亟許遞免俾臣安意調病以尋生路批以重任豈可乍授旋遞決難許施卿其勿辭俟少間卽爲行公
정조 16년 · 강
副修撰李尙度上疏賜批
정조 16년 · 목
疏略曰李柱國罪犯至重律名太輕諸臺爭執之疏寔出共公之憤則固當務積誠悃自陳意見以冀格聽而昨伏見正言張至顯疏本則全然謄出執義宋民載日前頒布之疏臣於此不勝萬萬駭痛夫所論旣是一事則所言宜無不同而猶且文出二手自不患不異況念臺閣章疏自有體段奏御文字尤宜敬謹如其謄出先發之一本換名書呈則烏在其齎誠各陳之意哉今以兩疏比考則所異者只是間間五六字變幻而大抵從頭至尾翻印一板夫於有事而章箚迭發之時命意遣辭不免循襲者容或有之而何常見全謄一疏若是之不誠而無嚴者哉至顯久處法從宜不至斯而其爲貽羞臺閣則莫此爲甚不可不明示警責臣請正言張至顯亟施譴削之典若夫李柱國驕慢之習迷不知悛癡濫之性老而益肆此豈以渠老病之故而不爲之嚴懲耶人臣有此負犯罪已罔赦武將長其頑習漸尤如何幺麼一柱國事雖不足過費爭難而所施之律終涉太寬伏願亟循諸臣之請爲先施以絕島荐棘之典批以爾言可謂得體近來弊習若一任之則朝廷何以尊嚴臺臣譴削事依施至於李柱國島棘之請不允
정조 16년 · 강
副修撰尹致性上疏賜批
정조 16년 · 목
疏略曰逆九之孥戮未擧賤星之訊鞫尙稽三綱墜矣九法斁矣聖意斟量雖非小人之腹所敢測度而臣之所憂慨者臣僚無狀懲討不誠始也明目張膽疏啓堆積若將卽日得請而今焉時移日久玩愒成習殆不免回循之歸若此不已擧國衣冠之類幾何而其不胥淪於夷狄禽獸之域耶噫彼師文以逆星之父窮凶絕悖負犯何如則當初之不繫王獄只拘曺獄已是失刑之大者而乃反混入於輕囚疏放之中偃處其家喙食自如其可曰國有法乎伏願亟許逆九孥戮之請師文星漢父子一體嚴鞫得情夬正王法以洩神人之憤且臣有區區所深慮者向來諫疏中所謂師文家人客雖未知其爲誰其而此時之爛漫來往可見徒黨之寔繁思之及此寧不懍然試以國言之喧藉者言之李晴最是星賊死友而爲世指目久矣無食則周以食無衣則資以衣甚至空其舍而與之居晝宵綢繆小大無不相關京鄕出沒蹤跡顯有難掩人心駭憤公議沸騰臣謂前校理李晴爲先施以屛裔之典以杜亂萌斷不可已也批以李晴事傳聞有難盡信不允
정조 16년 · 강
命禁營習陣時每於前一日啓請標信除出新營入直騎士
정조 16년 · 목
政院以今日禁衛營習陣時除出新營入直騎士標信請出之意啓敎以此後前一日請出標信以爲同時赴陣之地
정조 16년 · 강
遞大司諫李喆模獻納尹羽烈正言洪克浩
정조 16년 · 목
禮曹啓言望闕禮習儀時雖無諫官仍爲行禮何如敎以諫院在外及違牌人員許遞與未差之代令政院前望單子入之
정조 16년 · 강
以黃昇源爲大司諫李日運郭龍濟爲正言鄭澤孚爲司諫前望也
정조 16년 · 목
政院啓言望闕禮習儀時諫院雖無進參之員依例行禮敎以禮曹啓辭已下敎前望受點諸臺待下批牌招使之先參班後謝恩又啓言鄭澤孚方在罷散中何以爲之敎以敍用
정조 16년 · 강
召見備局有司堂上徐有隣鄭昌順李秉模趙鼎鎭稟事堂上金尙集金文淳禮曹判書洪檍于熙政堂
정조 16년 · 목
予謂檍曰南壇事大臣獻議以五禮儀有誤印云者似是初不博考而然矣檍曰大臣以正一品之一字爲誤者似未照檢誠如其言農蠶初獻亦可謂之誤印乎檍又曰南壇事體雖重恐不可與廟社比同矣予曰廟社則大臣爲初獻而農蠶則如金華鎭金履素常常塡差此亦爲等級矣尙集曰壇享煖燭每遇風則烟灰散落非但欠潔實妨讀祝以四燭定式恐好矣予曰煖燭制樣如婚姻所用羅照乎鼎鎭曰束葦而以蠟紙裹之矣予曰戶判取見從便釐正也予曰麗太祖陵無祭享磨鍊恐是欠典檍曰臣嘗見定陵則碑面多被釘琢蓋胡元時多分田結具載碑中而後爲民田故必欲漫漶之矣予曰此後則嚴禁可也檍曰金吾罪人所囚西間頹圮有巖牆之慮而南間則已全頹不可不速改而以有俗忌之故不敢議到云矣有隣曰臣於己酉修改典獄而越明年霈澤旁流囹圄空虛豈不爲破俗訛之一證乎予曰以俗忌而不修王府豈有如許國體戶判爲知義禁今月內畢役可也
정조 16년 · 강
命湖南沿穀與統穀相換一款置之
정조 16년 · 목
有司堂上徐有隣啓言頃回統制使李潤慶狀啓以湖南沿穀相換統穀便否有所關問矣卽見全羅監司鄭民始所報則以爲本道左沿十二營邑穀簿不過十二萬四千二百五十石而其中船儲置船米等穀之不可換置山郡者爲八萬九千五百七十一石常賑會付等穀爲二萬三千三百四十六石此亦不可移送他邑其餘各衙門穀僅爲一萬一千三百二十九石則十三萬石之相換可謂無麪不托初非可論而假使穀物有裕換作統穀其弊有三沿邑鎭雖曰十二實則五邑船運之際出浦之費不些也山郡之穀自來積置而今又萬餘石耗添作留庫則民亦不堪也若値荒年移轉之時統穀不得着手移轉他邑繹騷可念也且往復詳探於統營則將士支放無不足之患而各都廳策應物種各寺僧進排等價本前則皆以山郡耗條直爲劃給近年以來竝以船運中上下故穀物不足云而該營之需用不問出入兩南之沿穀輒許換運恐非可繼之道云矣穀簿旣無推移之道所需又異支放之資則所當置之而大臣適未入侍請議大臣更爲稟處敎以諸堂中曾經嶺伯人各陳所見可也昌順檍秉模等皆以爲不當許施命置之
정조 16년 · 강
命全羅右水營柴炭取用於封山之弊釐正一款置之
정조 16년 · 목
有司堂上徐有隣等啓言頃回全羅前右水使李恒林狀啓營需柴炭取用於封山一款釐改變通之道往復該帥使之論報矣卽見全羅監司鄭民始所報則枚擧右水使牒報以爲該水使則依兵營例地方官或附近邑中八結捧用或沿邑中空石三萬立劃給爲言而水營初無結捧者蓋本道營邑皆於朝家劃給雜役米中貿用而今若別爲磨鍊則乃是加賦欲於各邑雜役米中除給則各邑需用每患苟簡假使以某條米劃給水營四面俱是封山其所貿用亦不過禁山之木空石則今若以此數分定一邑所納不下五六千立爲弊不些尤是行不得之事大抵柴炭許令禁山中火雜木取用者必有商量而且莞島八十里之間松雜木各居其半豈獨以水營之需用以致童濯乎旣有特敎敢不悉心奉行而實無從便措辦之策云矣所報旣如此請姑置之從之
정조 16년 · 강
命樂院車子廢閣該堂査出重勘
정조 16년 · 목
戶判趙鼎鎭啓言樂器載運車子務爲致潔事擧條啓下矣取考謄錄則乙未年回樂院官員所懷車子三輛別爲造置每於壇所祭享時運送樂器矣至於庚子以車子之毀破仍不改造運送之事回而中廢矣請更新造從之敎以莫重所用之物無端違越仍爲廢却其在重祀典之義不可無飭該曹該院間令廟堂査出當該堂上捧現告草記論勘
정조 16년 · 강
命救活人金弘亮以帖加施行
정조 16년 · 목
漢城判尹金文淳啓言以救活人金弘亮事擧條啓下之後招致弘亮問其爲前銜與生徒仍爲取見其帖文則只是雲監生徒錄名而已旣未參陰陽科且未經祿官而緣渠愚迷不辨前銜與生徒之自有界限以致當部之誤報事實旣如此則修述三曆之任非所可論矣敎以然則以帖加施行
정조 16년 · 목
禮判洪檍啓言首露王陵祭用素饌事前禮判徐浩修未及覆奏而賤臣所見則陵享之不用犧牲乃是麗朝之禮駕洛國未必然以神道言之千餘年血食今忽以蔬設行恐未安依前用內之意行關本道而但其祭式猥雜殆若叢祠請令釐正其器品從之
정조 16년 · 강
命麗朝陵寢摘奸留守替行
정조 16년 · 목
禮判洪檍啓言麗朝陵寢摘奸昨年有待明春擧行之敎而尙未發遣郞官矣敎以令留守替行奉審可以修補處卽爲修補仍卽狀啓事分付
정조 16년 · 강
命諸沫墓致祭日宣諡吏郞兼行
정조 16년 · 목
禮判洪檍啓言故牧使諸沫墓宣諡後致祭事命下矣本曹郞廳當進去而當此災年嶺南廚傳之弊不可不念宣諡吏郞兼行致祭亦有已例敢此仰達從之
정조 16년 · 강
定南壇神輿前導細仗之數
정조 16년 · 목
禮曹啓言南壇奉審後擧條批旨有參酌磨鍊之命矣取考儀仗圖式則廟社大祭香祝奉詣時前導細仗三十柄今此南壇事體自別恐不可以列於中祀全沒其儀文亦不可倣廟社之例此後南壇神輿奉詣奉來前導細仗三十柄中靑蓋鳳扇金銊銀橫金鐙碧鳳朱雀三角白澤紅蓋各一雙擧行之意請知委允之止
정조 16년 · 강
命陵園墓秋夕祭官閣臣時任玉堂翰注兼史抄啓文臣勿拘塡差諸執事以宣傳官檢書官竝擬
정조 16년 · 목
吏曹啓言今此宗廟各陵殿宮園墓秋夕祭諸執事無以分排刑官及司饔院官員請依近例通融塡差敎以祭品精備專在典祀之人陵園墓典祀官兼大祝勿拘閣臣時任玉堂翰注兼史抄啓文臣塡差諸執事殘司及雜歧殘弁勿差宣傳官檢書官竝擬
정조 16년 · 강
敍堂上堂下侍從坐罷人
정조 16년 · 목
備局啓言各陵寢祭官當爲差遣而侍從罷散甚多無以分排請堂上堂下侍從違牌坐罷人竝爲敍用口傳付軍職允之
정조 16년 · 강
遞在外承旨李身晦以金孝建代之前望也
정조 16년 · 강
命副修撰李尙度館職陞擬
정조 16년 · 목
敎曰昨疏可意一言警俗此等之人宜示絃韋於綠一色之弊習況初元增廣科尙今沈屈副修撰李尙度今日政館職中陞擬待下批牌招察任
정조 16년 · 강
重推承旨趙錫穆
정조 16년 · 목
政院啓言吏曹判書李文源參判閔鍾顯再牌不進所當更請牌招而一日三牌何以爲之敎以昨於疏批旣許調理由限以前不當出牌則政院之混出政牌極爲不察初牌啓辭欲爲下敎而因諸宰入侍未果當該承旨從重推考參判更爲牌招
정조 16년 · 목
以趙鼎鎭爲同義禁金翰東爲奉常正張弘常爲愍懷墓守奉官李尙度爲副應敎新通也
정조 16년 · 강
命司諫李殷模禁推分揀持平嚴耆只推副應敎李尙度待開門更爲牌招
정조 16년 · 목
殷模過限不爲上來耆尙度竝牌不進政院依例捧傳旨有是命
정조 16년 · 강
命慶尙監司鄭大容勿待罪
정조 16년 · 목
大容以山藥節序差早不得封進惶恐待罪爲啓也
정조 16년 · 강
兩司請前校理李晴施以絕島安置不允
정조 16년 · 목
憲府啓言李晴之爲星賊血黨死友萬口喧騰厥惟久矣卽見堂疏論列則渠之窮凶情節綻露無餘矣噫渠以寒微之蹤濫叨淸華之職前後恩造何如而蛇蝎之性偏喜梟獍之徒凶如星漢逆如星漢而衣食焉分之第宅焉授之抄啓諸作竝皆借手大小諸作無不潤色此與星賊一而二二而一者也諫疏中師文家人客苟求其最爛熳最綢繆者則莫先於渠請前校理李晴爲先施以絕島安置之典○諫院啓言李晴之罪可勝誅哉渠本妖邪之性濟以閃倏之行劇賊星漢托爲死友盤結之狀綢繆之跡國言已騰玉署懲討之論一出凶狡情節彰露無餘矣星賊無食則以食繼之星賊無衣則以衣庇之空其家舍許其住接課製代述章疏副急大小相依緩急相杖則星賊凶謀之無不參涉逆腸之一串共貫灼若觀火當此巨魁未誅黨與先討之日此等凶醜不可任其偃處畿甸出沒城闉請李晴爲先施以絕島安置之典幷批以不允
정조 16년 · 강
命南壇雩壇先農先蠶獻官一依五禮儀品數塡差
정조 16년 · 목
禮曹啓言南壇獻官爵品與五禮儀差舛問議大臣事命下矣問于左議政蔡濟恭則以爲五禮儀則我朝一王之制也於千萬年遵以守之孰敢議到於增損乎第其祭品式例不無可疑大羹和羹各爲三色此用太牢之禮也有曰凡牲牢大祀牛一羊一豕一中祀羊一豕一而文宣王以騂牛代羊以此律之南壇旣以中祀祀之則太牢不當用旣不用太牢則大羹和羹何得爲三色乎今之羔豕二色雖似有司襲謬之致而以一有司恣意減損必無是理臣本固陋文獻莫徵雖以獻官品數言之正一品旣爲初獻則亞獻當爲正二品今乃曰堂上正三品爲亞堂下三品爲終未知緣何而越正從二品歟以今從二品之爲初獻官推之無乃正一品之一字刊印時錯誤而然耶聖敎中又以或不如農蠶爲訝而先朝親耕親蠶以後每有擇送獻官之命農蠶亦中祀而獻官之高於南壇者或由此歟此皆臣臆料惟願使多聞博識之臣更爲考奏云奉朝賀鄭存謙領敦寧洪樂性領府事李福源判府事朴宗岳俱病不獻議大臣之議如此請上裁敎以羹品事復舊非難而牲只用羔豕二品則爲此羹一味別宰牛牲禮無所據此自高靈諸人之高見博識或未免脫略乎看詳之際致精於南壇儀節之新定遺照於圓壇陳設之圖式而序例與大文如彼其相左耶更思莫如今儀之爲便矣獻官事五禮儀中祀篇南壇雩壇先農先蠶之三獻爵品皆同而農蠶則亞終獻之通政通訓今陞爲正卿亞卿兩壇則初獻之正一品今降爲從二品或陞或降特由擧行之循襲決知非禮意之本然大抵祀典事體非不嚴重有司每有慢忽之弊故陵寢獻官之役以其占便規避乃敢全顧顏私甚至以武弁資淺宗班監令最無勢者苟充差送則況此山川每年例行之祀典豈有着意守法之理乎記昔先朝乙酉因雩壇三獻之以武臣差遣嚴加飭諭仍以亞卿侍從擇差爲敎在其時則武臣之於亞卿其等猶截然故爲防弊習有此一時之筵敎至於原儀之自是正一品初獻一款自下不卽警欬自上偶未更詢至今未能一復原儀是豈仰闡欲爲釐正之本旨乎雩壇之近例如是也故南壇亦倣而爲例自今兩壇獻官一依原儀官品塡差農蠶亞終獻之陞品旣無定式之受敎文蹟而備考與續儀亦皆不載則等一中祀此同彼殊亦非仰體重祀典之聖意一體依原儀差遣事分付吏曹
정조 16년 · 강
以李羲雲爲禧陵直長口傳也
정조 16년 · 목
禮曹以禧陵秋夕祭享隔日而直長有闕爲啓也
정조 16년 · 강
遣承旨馳詣明陵奉審摘奸局內諸陵一體奉審
정조 16년 · 강
命訓鍊大將徐有大兼察總戎使左捕將趙圭鎭兼察右捕將
정조 16년 · 목
總戎使兼右捕將趙心泰以長陵獻官受香出去也
정조 16년 · 강
召見有司堂上徐有隣戶曹判書趙鼎鎭于重熙堂
정조 16년 · 강
命楊州楊根拯活人命人金忠孫安得明等加資稽報兩邑倅待捧糴捧現告狀聞
정조 16년 · 목
兵曹啓言京畿監司徐鼎修狀啓枚擧楊州牧使李敏采牒呈本州蠶室里今五月十五日大雨一村盡爲漂沒良人金忠孫等八人持船隻拯活至於三百十八名之多楊根郡守李景溟牒呈內今五月十四日暴雨雲浦里江水大漲衝入村中良人安得明等三人奮力拯濟四十七名宜有勸奬之道請令該曹考例稟處云矣活人人數旣準定式似當依法典竝施加資而事係恩賞請上裁從之敎以咫尺郊畿以五月之事今始登聞者萬萬稽忽內而各部外而諸道稽報處曾有飭責況畿邑乎其在重民命之道不可仍置又況處分亦不可斑駁兩邑當該守令所當嚴處而檢田不遠待捧糴後捧現告狀聞其中當該之已遞任者先爲狀聞事分付加資官敎今日內口傳下批下送跋尾之不爲措辭論列難免不察此後惕念
정조 16년 · 강
重推咸鏡監司金憙
정조 16년 · 목
該監司金憙以咸興定平兩邑雹災形上馳啓敎以昨今狀啓可謂初見治規不係簿牒而朝廷之夙宵一念在於一風一雨一陰一暘況北農最勝於兩西東南近頗以此稍弛北顧之念矣昨啓何其混圇太過今啓又何其茫昧愈甚乎雹之所過如拖地匹練則只云幾社畿里不分其所過所不過而又忽强分其尤甚之次免災等無於例之名色豈特違越格例而已況誤報果如狀辭則大則請勘守宰小當推治首鄕揆以事體焉敢以分付邑宰推治風憲等瑣瑣猥越之語致煩狀聞乎文士雖闊於事情三按藩節文理尙有未透處乎喉院雖不請推籌司或已論題乎如不爲之當該道臣爲先從重推考狀啓自政院還下送
정조 16년 · 목
備局啓言今年年分事目取考各道狀啓參以所聞就議大臣磨鍊以入而京畿辛亥元總五萬九百九十一結內給災三千五百結忠淸道辛亥元總十二萬七千八百九十一結內給災五千五百結全羅道辛亥元總二十一萬六千三百七十三結內給災六千五百八十七結慶尙道辛亥元總二十一萬六千四結內給災八千三百八十二結黃海道辛亥元總七萬三千六百二十二結內給災一千三百三十結江原道辛亥元總一萬一千六百八十六結內給災四百結兩界元無給災之規依例比總而平安道比丁未咸鏡道比丁未各道道臣詳察列邑災傷務從實數多少惟期明覈均俵使小民毋至於白徵國結毋失於混勘大抵今年給災從厚磨鍊者蓋所以仰體恤民之至意則爲道臣者庶幾量此分俵所餘災結自當上納而況今檢田之責旣已全付道臣則虛實必無相蒙之理至於擅分一款明有法禁斷無饒貸之理旱田元無給災之規而諸道各邑間多冒犯今年磨勘時或有襲謬之弊則守令一依擅分例施行所謂浦落道臣必也別歧廉探搜括入錄各道量後陳之降等降續出於蕩賦勸耕之政而奸猾舞弄變幻名色未嘗有過三年出稅之效其他火粟加耕不爲不多只以如干塞責寧不寒心今年則另加摘發如有隱匿從重論罪應行等節一依事目査實磨勘時枚擧狀聞之意請嚴飭八道兩都允之敎以今年農形庶可領略嶺湖大不及於西北而畓則勝於田公而經用私而民力均之爲關念嶺湖府庫也田穫甔石也府庫之不盈不遑暇恤甔石之不給宜有濟乏極備爲災沿峽最甚若以再收之異於一食拘於綿無常災不用昨年旣施之別例則彼嶺湖之民其不曰朝家蠲惠己有怠意云乎哉且傷損雖有淺深畿內關東及海西延白亦不無把束畦畝之川反沙覆處則一視之典何可獨靳今日召見度支長已有筵敎使之往傳廟堂將此意卽爲措辭知委俾道臣闊狹無或有一夫白徵之嘆
정조 16년 · 강
遞副應敎李尙度校理李羽濟金熙朝副校理金羲淳金祖淳修撰朴奎淳副修撰尹致性
정조 16년 · 강
罷左參贊金華鎭職
정조 16년 · 목
備局啓言詳覈戶曹掌樂院文書則乙未爲載運祭享風物新造車子三輛留置南別宮每當祭享時樂院報來則戶曹郞廳紙尾分付於車契及南別宮庫直自乙未至己亥以此載錄庚子二月報狀紙尾則只以分付車契爲辭以此推之車子廢却不用自庚子二月始矣伊時戶判金華鎭亟施罷職之典雖以樂院言之所當據理往復必令修改而不此之爲以致筵敎定式之遂不遵行烏可獨免譴罰而當該提調徐命膺金用謙皆已作故請竝置之允之
정조 16년 · 목
以李羽晉爲獻納李明淵爲正言成德雨爲校理林道浩爲副校理韓光植爲修撰李坤爲左參贊
정조 16년 · 강
遣御醫于李領府事家看病
정조 16년 · 강
推校理成德雨修撰韓光植
정조 16년 · 강
遣承旨馳詣宗廟永寧殿永禧殿景慕宮各宮廟奉審摘奸
정조 16년 · 강
命壯勇營兵房金持默兼察禁衛大將
정조 16년 · 목
禁衛大將李漢豊以永陵獻官受香出去也
정조 16년 · 강
詣仁政殿庭行秋夕香祝祗迎仍詣摛文院齋宿兼行日次儒生殿講試官吳載純徐有隣洪明浩金履翼朴長卨高宅謙洪秉臣
정조 16년 · 목
敎曰秋夕香祝祗迎後詣齋所以此知悉具翼善冠袞龍袍乘輿出協陽門入仁政門詣版位降輿行香祗迎禮訖降位乘輿復出仁政門詣摛文院降輿陞座殿講試官以下率應講儒生以次行禮訖開講幼學尹致性宋冕載吳淵常通命比較俱不以中秋夜歡飮醉作水調歌爲七言古詩題遣假注書申龜朝往泮宮使上齋生及生進之居泮村者今日朝食堂儒生應製收券以來又以前題及文酒宴爲賦題命入庭館學齋任從自願應製進士任履周賦三中居首進士吳泰曾古詩三下一居首日卓午宣饌賜酒于閣臣承史試官雲寶劍堂上堂下侍衛入庭儒生
정조 16년 · 강
命李忠武三子褒揚之典令該曹問于大臣草記
정조 16년 · 목
檢校直提學徐有防啓言臣適因言端敢此仰達矣忠武公李舜臣子葂以童子射殺三賊仍死於陳庶子薰武科殉於适變藎亦武科與贈兵判李莞同時殉難而尙未蒙褒揚臣意則葂之旌閭薰藎之贈職恐不可已而係干恩典請下詢大臣處之敎以令該曹問于大臣草記可也
정조 16년 · 강
命纛祭獻官依五禮儀施行
정조 16년 · 목
都承旨徐邁修啓言今因兩壇獻官爵品一從原儀之批有區區淺見矣五禮儀卽金石之典而謹稽齋官條纛島獻官以兵曹判書爲之有故則參判爲之纛祭雖小祀又以本兵差遣者可見重戎政之禮意挽近以來以亞將苟差此後請一依原儀從之
정조 16년 · 강
詣璿源殿行茶禮
정조 16년 · 목
具翼善冠袞龍袍乘輿出摛文院入端暉門詣眞殿行禮訖乘輿出端暉門由仁政門入協陽門還內
정조 16년 · 강
命各陵園墓秋夕祭享時熟手分等施賞
정조 16년 · 목
健元陵貞陵靖陵穆陵長陵元陵弘陵顯隆園熟手各木二疋獻陵英陵光陵宣陵順陵溫陵禧陵泰陵寧陵崇陵明陵翼陵懿陵惠陵永陵昭寧園綏吉園孝昌墓熟手各木一疋徽陵懿昭墓熟手各布一疋
정조 16년 · 강
施講製入格儒生賞格
정조 16년 · 목
敎曰日次儒生殿講通幼學尹致永宋冕載吳淵常各給二分其餘通略粗栍別無隔等之優劣今番則給分竝勿論只通儒各給紙一卷應製賦三中進士任履周古詩三下一進士吳泰曾各給紙二券賦三下生員趙冕鎭詩三下二進士金秀臣三下生員李鈺進士崔光泰申奭相成永愚宋翼淵金鑢李翼安光宇各給紙一券
정조 16년 · 강
推弘陵獻官洪聖淵齋郞李英裕等仍飭香路毋或由徑
정조 16년 · 목
禮曹啓言卽接弘陵令李英裕參奉韓允鎭所報則昨日秋夕祭享時香祝御路不由本陵洞口正道徑自東山洞巡山微逕詣安香廳陪吏之由徑奉行萬萬駭然不得掩置云矣莫重香祝不由正路誠極未安請當該獻官洪聖淵拿問處之敎曰向以祀典事處分何如則揆以常情寧或更爲不謹乎香吏之在先由徑必因陵屬之誤導而然獻官及齋郞推考此後嚴飭
정조 16년 · 강
命領府事李福源弔祭恤孤依例擧行賜諡之典葬前爲之
정조 16년 · 목
禮曹以領府事李福源卒逝啓敎曰恬約如領府者豈易得哉與金文貞周旋鼎席許以坐鎭而今聞領府又逝尤用愴惜況己卯設院也徐文淸爲師此大臣爲翊善承命久任於勸講之職丙申設閣也首除提學其資益潤色之力多有藉焉十許載中書西樓己則精白人不雌黃階庭又有乘軒衣緋者而每勖其不墜家聲今焉已矣成服日遣承旨弔祭及遣閣官賻祭恤孤依例擧行祿俸限制畢文衡之易名猶且卽施況此大臣乎賜諡之典以葬前爲之事分付弘文館太常
정조 16년 · 강
命長木浦敗船倭及渰死倭等恤典按例擧行
정조 16년 · 목
備局啓言東萊府使尹弼秉狀啓以爲取考謄錄則康熙己亥乾隆甲戌壬寅己酉破船倭人等各別會木一疋倭料餘米一石題給書啓自該曹成送矣今番長木浦境敗船生存倭十七名等處各別會木一疋倭料餘米一石題給書契成送一款令該曹稟處雍正甲辰乾隆壬申裁判差倭身死也射軍木十五疋倭料餘米七石壯紙十卷油芚二番賻物題給矣今此渰倭卽是漂民領來差倭則與裁判稍有輕重之別而旣以使价我境渰死則不可以凡倭渰沒視之其所賻物比裁判減數題給而曾無飄差倭渰死賻物之例亦令該曹稟處訓導趙重明別差朴致儉身爲任譯倭人去來之數一一點視書塡路文事理當然而致敗船入歸次待風之時但諉以約條中定額不計名數循例手本極爲痛駭其罪狀令廟堂稟處云矣倭船敗沒後米木題給書契成給旣有已例依前擧行之意分付該曹渰沒差倭雖與裁判稍有輕重不可全無恤典比裁判減數題給之意分付該府任譯等不計倭人名數循例手本以致差錯事極可駭從重決棍之意亦爲分付該府至於渰倭所失書契一度身旣擔着因渰見失眞是公罪渠輩旣稱書契見失爲渠國死罪則以公罪而致害人命亦非仁恤之道令該府使詳探其某樣書契報于該曹以爲改書以給事請幷分付該曹該府允之
정조 16년 · 강
飭載寧郡失火民戶各別顧恤
정조 16년 · 목
黃海監司李敬一以載寧郡民家十九戶失火馳啓敎曰各別顧恤斯速奠居事回諭
정조 16년 · 목
以李尙度爲應敎金羲淳爲校理李遇濟沈興永爲副校理李祉永爲修撰朴奎淳尹光普爲副修撰朴齊家爲扶餘縣監
정조 16년 · 강
遞承旨徐榮輔以李冕膺代之前也望
정조 16년 · 목
榮輔不爲仕進也
정조 16년 · 강
召見畿伯徐鼎修于重熙堂仍飭省部從近爲之
정조 16년 · 목
敎曰畿伯入侍己下敎幸行當待滌場道臣省部從近爲之事令廟堂分付
정조 16년 · 강
命密陽府拯活人命人李千世等依例加資
정조 16년 · 목
慶尙監司鄭大容狀啓以爲密陽府使李最源牒呈內本府上洛面洛沙島東山等兩里處在洛江下流月前大水屢被沈墊三浪里李千世黃連正東山里禹洪濟等乘船來救李千世之拯活一百二十六名黃連正之拯活一百二十五名禹洪濟之拯活一百二十二名云矣李千世等俱以無識常漢能辦義氣拯活人命殆近四百其意可尙合施褒賞之典論賞一款令該曹稟處敎曰拯活人命至於此多其在激勸之道豈可循例回啓李千世黃連正禹洪濟等依例加資今日內口傳下批成送有旨
정조 16년 · 강
特許空名帖五百張于畿營俾作諸處重建役需用之資
정조 16년 · 목
京畿監司徐鼎修啓言東六陵及元陵造泡寺重建之役今方次第經紀而所入物力太半未備振威客舍又是溫幸時行宮而年久頹毀不成貌樣該縣監方一新改建許多工役之自殘邑全當其勢末由臣取考本營謄錄則年前以齊陵衍慶寺改建事因禮堂所奏特許空名帖且坡州高陽水原果川等邑行宮修改之際亦許空名帖前後已例擧皆如此今若得空名帖五百張則庶可以塗抹分排矣從之
정조 16년 · 강
安東府使申大升陳疏賜批
정조 16년 · 목
疏略曰本府素稱嶠南之都會而比年以來屢被水災且經疫癘閭里凋殘莫可收拾論其弊首軍丁是已蓋民戶之減縮非復奮日安東而通計一邑之版籍士族班戶十居七八公私雜頉又居其半而各樣軍額總爲一萬三百三十五名之多以若民數塡此軍丁每患不足老故逃散兼役疊徵極其紛然而此際接見營關則以榮川邑軍額分定事有所劃送而合一千九十名內納布軍則各邑分定爲七百七十名安東分定爲一百十七名馬軍則各邑爲十六名安東爲二十四名束伍軍則各邑爲五十四名安東爲一百九名總而計之安東所移來者爲二百五十名矣本邑民情藉是一二名之移來者繹騷流離之患其勢必至況爲近三百之添括乎且値今年水患風災之慘挽近所無一境民人遑遑有散四之慮而忽以他邑移來之軍丁猝然克括則民心之渙散可立以待今若爲祛一榮川之弊又生安東無窮之弊則其得失輕重果何如也伏乞亟降裁處之命焉批以安東雖廣添之以近三百軍丁其所難便誠如疏辭然爲榮川之弊有此裒益今不可鎖刻令廟堂郞爲從長稟處
정조 16년 · 강
以丁範祖爲開城留守備薦也
정조 16년 · 강
校理金熙朝金羲淳副校理李遇濟修撰朴奎淳聯箚賜批
정조 16년 · 목
箚略曰云云批以李晴事設成借家似無關於本事至於疏與言之參涉酬酢箚中亦無可執之證案則有難以常時之親知遽歸之同浴雖欲一番査處以卞其䵝䵢當者不問則不當先問於渠不允
정조 16년 · 강
命寧越觀風軒所遮薍簾代以草芚
정조 16년 · 목
江原監司尹師國以寧越觀風軒前面三間薍簾自今爲始分定於所產各邑事啓請令該曹稟處敎曰雖是微物分定列邑不無爲弊之端且事體稍異於丁閣常時則遮以草芚事分付地方官事回諭
정조 16년 · 강
重推湖南伯鄭民始仍飭逃躱罪人柳德龍定限捉納
정조 16년 · 목
刑曹啓言全羅監司鄭民始移文以爲黑山島爲奴罪人柳德龍自全州府押送于金溝縣矣到三川站幕乘夜逃躱其所譏捕之道靡不用極而不無踰境遠走之慮自本曹亦爲譏捕云矣特命島配事體至重傳敎申飭尤爲截嚴又況德龍罪犯關係莫重而沿路守令不能嚴束護送以致中路逃躱之患者揆以紀綱萬萬驚駭請當該地方官令該府拿問重勘不飭之道臣從重推考仍令該道各別譏詗期於不日內捕捉而以此分付京外亦爲刻期跟捕之地允之敎以紀綱之外大關後弊況所犯何如又況特敎發配乎守令拿勘徒有迎送之弊爲先定限使之限內捉納萬一愆限地方官加等重勘營將亦爲拿問嚴處而過限則仍卽狀聞事分付道臣此而若湖西逃囚之屢次愆限道伯亦豈辭其責乎一體嚴飭○全羅監司鄭民始狀啓以爲全州判官趙翼鉉牒呈內刑曹發配羅州黑山島爲奴罪人柳德龍自本府別定將吏押送于前路邑金溝縣矣到三川站幕乘夜逃躱今方多發校卒四散譏詗云啓下島配之罪人不善檢飭致有中路逃失之患者萬萬驚駭當該地方官全州判官趙翼鉉爲先罷黜其罪狀請令攸司稟處罪人柳德龍星火跟捕之意別關嚴飭于五鎭營敎以罪犯所關何如則任其逃躱寧有如許紀綱乎依刑曹草記批旨擧行事回諭
정조 16년 · 강
應敎李尙度上疏賜批
정조 16년 · 목
疏略曰卽伏見堂箚批旨下者切有區區意見敢此附陳焉噫星漢逆節已著於凶疏投呈之日及夫師文凶言出後其陰慝情狀益彰露無餘而疏啓已成古紙兪音至今未降輿情之抑鬱久而益甚則凡其血黨死友之有跡可問者尤宜劃卽鉤覈而彼李晴者妖邪之性氣類相聚平日腸肚之糾結言議之綢繆卽一世之所共知也今我殿下雖以其凶疏參涉凶言酬酢無可執之證案爲敎而國言喧騰人皆指目則雖其蹤跡陰秘未發於不覈之前而一若嚴鞫則決知其端緖之可尋而情節之畢露矣堂疏一出臺啓交發公議所激有如是者此不明覈而嚴懲則其何以洩輿憤而靖人心哉伏願殿下亟允三司之請前校理李晴竝與星漢師文一體嚴鞫得情各施典刑焉批以不允爾其勿辭從速察職
정조 16년 · 강
命皇朝副總兵鄧子龍陞配於康津誕報廟陞配日遣官致祭
정조 16년 · 목
敎曰近閱李忠武遺事追想露梁之戰不覺撫髀長歎天朝副總兵鄧公子龍以七十老將提二百勇士縱恣於滄海上唾手而矢滅狡夷其氣豪膽麤可謂大丈夫哉況欲居首功躍上忠武之舟直前奮突所俘獲無計偶觸火器中流延爇賊乃傳之而猶力戰忠武馳救之與之同死其詳在徐布辰東征記予嘗愍之取考明史本傳有廟食朝鮮之語而未始有廟食焉康津之都督祠堂又未之配其爲欠典闕事孰大於是平壤武烈祠以追配駱參將尙志事道伯建請朝廷旣許之同時同事之人酬功報德之典豈或一爲一否使天將之英爽無所寄泊乎哉天朝副總兵鄧公子龍陞配於陳都督祠而初聞祠在於南海迨今箕城駱公追配之時欲與之同擧矣更聞都督與忠武配享於康津地誕報廟之傍然則鄧公別祀當配於是祠陞配日遣官致祭忠武旣同享一體致祭祭文皆當親撰矣致祭雖有命此時廚傳有弊獻官以附近文守中差送事下諭于湖南伯鄧總兵與忠武公同時捐軀於露梁而忠武專享於南海忠烈祠云忠武遺事近令內閣撰成全書待活印印藏一本於本祠仍行致祭以此分付
정조 16년 · 강
遞承旨趙錫穆
정조 16년 · 강
遞掌令李泰賢持平柳頤玄汰監察田佐顯
정조 16년 · 목
泰賢頤玄等前啓李晴事李晴下亟令王府設鞫得情快施當律事改律名批以不允新啓今八月十四日明陵忌辰大祭時祭監監察田佐顯以爲贊者掌樂主簿兪彥錥執笏記臚唱時笏記內謁者引監察就位下有引諸執事詣盥洗位八字而不讀獻官入就拜位四拜平身下有進膳二字而不讀獻官行終獻禮後宜唱獻官四拜而闕焉復反疊唱獻官行終獻禮升自東階向尊所西向立時因獻官李祖承之警飭反唱獻官四拜莫重享祀身爲贊者之任唱讀笏記或闕或誤乃至三句絕之多其駭妄欠敬莫此爲甚云監臺呈課旣如是則不可置而不論請贊者掌樂主簿兪彥錥施以竄配之典不允敎以兪彥錥事雖大祝誤讀旋改其罪不至於竄配況笏記乎祀典雖有所重申飭亦不敢放忽而此等微罪如是論列者屑越莫甚擬律不審之爾等遞差呈課衒能之監察亦爲汰去○正言李明淵前啓李晴事炳若觀火下而渠之從前跳踉旣無非星漢之所指使則星賊凶疏之與議師文悖說之和應者捨渠而有誰哉執其已顯之跡論其當問之端則明證斷案無容更加五十九字添書凶醜下決不可不鉤覈鋤治以靖亂孼十二字改措語巨魁二字以亂賊改書李晴下亟令王府設鞫得情快施當律事改律名批以不允
정조 16년 · 목
疏略曰臣姿性則庸愚蔑劣身名則僇辱狼藉名塗一步跡以鐵限庚牌臨門輒以遠傲爲常事瞻望修門此何人斯伏乞天地父母亟降鐫削之命仍令選部勿復擧擬於政注不勝大願臣之出入臺端已多年所不幸値亂逆接踵常綱墮地而旣不能碎首瀝血以效回天之力又不能隨行逐隊少伸叫闔之誠有臣如此生不如死第彼星九之逆固非一朝夕之所醞釀若爾輩之所綢繆一問星賊則梟獍之窩窟可以立綻狐鼠之徒黨可以盡鋤而兪音久靳乾斷尙稽神人之憤菀已無可言而以近日堂疏臺啓中論列者觀之李晴之糾結妖豎爛熳凶疏之跡已如泥獸之鬪矣渠以鄕曲蒙騃之徒猥蒙拔擢之恩遽踐淸顯之塗苟有一分人性則惟當矢死圖報而乃反面陰背陽表東裏西至與星賊腸肚互連聲氣相應打成一而二二而一者非直衣食資給居停主人而已年來章跡無不債述或試閃弄之手或售矯誣之習捐意妖譎語勢狡狼實令人難測而到今觀之星賊之前日則使晴先嘗今日則自吐眞贓首尾唱喁一串貫來者昭不可掩國言所喧傳中凡晴章疏皆出星手之說的然無疑卽此一款寔爲證案律之黨與之先治參以情節之鉤覈如許黨逆之類不可一日容貸臣謂李晴亟命設鞫嚴問快施當律斷不可已也抑臣有區區淺見敢此附陳焉惟我殿下以虞舜見羹之慕篤周王蠲饎之誠凡於廟寢之祀享夙宵洞洞以及齋明之儀膳羞之節靡不致敬盡誠而第以陵寢節享言之膳品之最盛者莫先於油蜜果而太常熟手額數不敷巧拙不齊每當節辰之分排未免拙手之苟克以致造煎之際或有善不善之殊揆以事體豈不未安乎竊伏念香醞造脯皆自太常預爲備待至於油蜜果之先期造備尤合於敬謹之道臣謂五節日陵享時令太常另擇熟手陵寢所用油蜜果先期四五日預爲造成而提擧及判官眼同看檢務盡精潔仍使典祀官臨時陪進恐合事宜伏願下詢大臣禮堂而裁處焉批以不允陵享油蜜果事言旣如此第令依所請稟處爾其勿辭察職
정조 16년 · 강
修撰韓光植上疏賜批
정조 16년 · 목
疏略曰亂逆未鋤凶徒寔繁至有如李晴者而極矣噫嘻柳星漢之窮凶絕悖譸張凶言者固非一朝一夕之故而渠乃結爲死黨視若畏友給衣食而爲之相資空家舍而使之入處應製之作多出其手章奏之文專須其頤則平日言議之無不參涉晝宵之與同綢繆者其跡難掩萬口喧傳而師文家酬酢之人客分明是此輩之來往星漢疏誣逼之旨意決知其此輩之千連也且渠之向來一疏外售倖直之譽而內懷謗訕之意遣辭之閃忽設心之陰狡固疑有慫慂者存今因箚着於星漢事而其平日情跡始綻露無餘則渠疏之爲星漢凶疏之嚆矢灼然可知矣況渠是李鳳彬之子也其父附麗於安衡輩凶論久爲士類之所擯斥其子糾結於星漢等凶黨竟被公議之摘發其同條共貫父子之世濟其惡連腸結肚心跡之如印一板卽堂疏之先發而情狀莫逃臺啓之迭請而公憤可見伏乞聖明亟允臺請以杜亂萌焉至如李柱國事亦甚駭憤渠之前後負犯何如關係何如而或薄勘卽宥或乍島旋陸處分或近於鎖刻律名終涉於太寬惟願加施島棘之典以爲辜恩負國者之戒焉且伏聞日前館中諸僚聯進短箚而尙未蒙一字之批云雖緣適値齋日未及入啓之致而堂箚之批不爲經宿事體有在亦願卽賜批旨以光聖德焉仍伏念臣荐遭重制悲悴成疾召牌荐辱末由蠢動伏願特許鐫免批以不允堂箚賜批之請先見要語已從所請爾其勿辭察職
정조 16년 · 강
副修撰朴奎淳上疏賜批命削安東府使申大升職
정조 16년 · 목
疏略曰簸者絕粃取精不以前而爲貴縫者割弊補觖不以舊而爲美今臣亦前之粃舊之弊耳銓官奈何以已試無用之類必欲苟充於經幄之列以妨新進之路哉此其意不過曰近來玉署卽一閒漫窠耳雖信口呼名亦足以守空館又安事其人之可否哉此大有不然者實雖不副名或取重論思顧問之責患無其人顧何嘗其職之輕易若是哉且臣於望日冒雨往來之後痞動作泄訖無起色以此病狀不可以汚穢淸禁伏乞亟命鐫削臣所帶職名焉際伏聞嶺南儒士通文到京臣就問其詳則向來嶺儒陳疏時內下批旨正書一本特命儒士持往安東傳爲寶藏故今於秋菜之時一道齊會奉批旨正書本安于安東校中則所謂安寵者率一鄕之雜類若干人咆喝曰先王朝下敎尙不得奉安何可以當宁傳敎獨爲奉安乎儒生曰先朝通淸下敎不過汝等謄出於朝紙者初無寶藏之敎此乃御前親授之丁寧垂敎者則今此作梗豈非大不敢處乎寵輩益肆吼怒曰汝爲此擧大是先朝逆賊燈蹴破奉安欌捽曳儒生頭髮僇辱備至如許變怪曾所未聞寵輩懷怒於嶺疏中義理二字反加以逆賊之目其爲悖理蔑法固不足道矣爲官長者固當痛治不暇而時府使申大升閉門牢拒不許奔告自外禁抑至於驅逐云臣未知安寵輩氣勢之可怕如此其極而申大升之㥘懦巽軟又如此其甚耶身則退縮外加威戢右袒於背義理之類嗟乎人心之汩喪乃如此矣臣謂安東府使申大升亟施削黜之典安寵則令道臣嚴査其黨與各施刑配之律斷不可已也批以所陳事蹴破奉安之欌使不得依朝令藏置筵敎批旨口傳下敎等文字者所謂安寵之所爲可謂亂民然遠方之事亦難盡信付之道伯嚴査分首從嚴勘此後更以本事惹鬧雖一句語一張文若有容喙泚筆之擧則其爲犯禁一也直令該倅斷以當律申大升事身爲邑倅不卽痛治頑民致有堂疏之論列揆以紀綱萬萬駭然報營尙不可況袖手而自至登聞乎其在杜後弊之道如許邑宰不可不嚴勘黜則過矣削職爾其勿辭察職而近來館職之職務不如古者雖因事勢之不得不然爾乃自處以閒局漫任辭疏作此設辭不嫌其屑越者殊甚未安爾則推考
정조 16년 · 강
命未下直守令當日辭朝
정조 16년 · 목
敎曰未下直守令當日辭朝守令有闕之代令該曹口傳差出抱川安東民事俱爲關心各別擇差待下批仍令當日下送
정조 16년 · 강
以金履翼爲安東府使吳泰詹爲抱川縣監口傳也
정조 16년 · 강
命藥院卜定嶺南皮荻栗今年勿封
정조 16년 · 목
敎曰以今嶺南民事之關心雖常賦欲有闊狹況此微物貢獻乎藥院卜定皮荻栗今年則勿封事下諭嶺南伯
정조 16년 · 강
命永興本宮後麓補築時雇軍價依今春例以公穀取用
정조 16년 · 목
咸鏡監司金憙狀啓以爲永興本宮後麓築筒今夏雨水傷缺形止前道臣李文源已爲馳啓而卽接該府使朴基豐所報則以爲築筒上下一一看審則木栅之動退者合爲三百十四箇土築之潰缺處合爲一百三十五把而木栅之不動退者土築之不潰缺者亦間有更加牢結更加堅築處故役處之大比諸今春幾爲三分之一而所入物力無他出處築筒餘在錢四百二十四兩一錢五分內十二兩一錢追後岸上種柳用下實餘在爲四百十二兩五分以此所在之數萬無補築之勢大綱計之前留在竝措備數千兩錢然後可以補築而畢役後雖有餘在此則又屬本府以爲日後修補與植木之資似爲便好今春築筒時旣使永民一日赴役今不可復爲役民則勢將雇軍而所入物力之多寡畢築之前有難的定役處旣若是浩大故容入之數不得不從優磨鍊云府使數千兩之說雖似過多論以事理無怪其如是春築時餘在錢四百十二兩五分外限一千五百兩趁今變通則合爲一千九百十二兩五分完役後若有餘數則留置該府以爲日後補用之需雇價則依今春例以公穀區劃取用恐合便宜請令廟堂稟旨分付敎曰依狀請施行事回諭
정조 16년 · 강
畿伯以顯隆園官員員役支供諸條給代節目馳啓
정조 16년 · 목
京畿監司徐鼎修狀啓以爲依筵敎顯隆園守護軍每年收斂革罷齋錢創設皆以園租給代各名禮錢及入直官員員役支供存減變通等事成出節目後錄馳啓○守護軍等收斂給代條一一年六次祭享時合番官員及使喚守護軍二十五名員役七人每次二日支供而官員則三時下屬則兩時式磨鍊一次收斂錢爲五兩米爲九斗一年都合錢爲三十兩米爲三石九斗以園租給代一公須所用釜鼎器皿鍮匙等隨毀隨補時收斂錢一年假令爲二十兩以園租給代兩此不必逐年上下初次上下之後間一年上下一拜席所用草席以本邑收斂者以園租給代而每立八分式合三兩酌定上下一兩官員番下番往來時衣籠馬二疋三年一次貰價四十兩式以園租給代一使喚山直四名雇價一年一次收斂錢每名九兩式合三十六兩以園租給代一以上錢條都合一百二十九兩以園租折價稱以防役錢名色上下而租一石價以三兩磨鍊則合租爲四十三石一年六次合番時支供條米三石九斗折租爲六石十五斗一年都合給代租爲四十九石十五斗而至於折價則一從當年市直折價上下一各項錢條初次則依節目自本府都送于園官以爲隨用隨下之地應役支供磨鍊條一園官一員每日飯米三時各一升式合三升饌則朝夕兩時六貼點心三貼式酌定此外毋或加減一京廳直一名奴子一名書員一名上番山直一名長番二名合六名每名兩時飯米各一升式合一斗二升饌則菜醢各二貼外毋或加減一上項飯米每朔所入三石一年都合爲三十六石每石折價五兩合錢一百八十兩酌定一每三日饌價三兩油價五戔南草價一戔式合錢三兩六戔每朔三十六兩一年都合四百三十二兩酌定一馬太每日三升式一年合太七石三斗每石價二兩五戔式合錢十八兩粥草價每日五分式一年合錢十八兩都合三十六兩酌定一以上各項支供條錢都合爲六百四十八兩以此分排於守護軍四十七名下則每名一年收斂錢爲十三兩七戔九分而渠輩每年每名所受復戶爲一結五十負雖是豐年一結價不下十兩則一結五十負價將爲十五兩此則自本府收捧於當納民結計除每名所當支供條十三兩七戔九分後零數則出給當者依此定式一支供條錢以守護軍復戶價計除事旣已定式則復戶民結作夫時自本官別加嚴督必於十月內準捧而每三日饌價及油草價一年條四百三十二兩儲置於本府以爲次次上下之地而限一朔條三十六兩式前期都下於園所庫直處待其番次三日條三兩六戔式分授於各該名色以爲需用米太粥草價一年條二百十六兩一次都輸或分次輸送間園官與本官相議爲之而今此支供所入如是酌定之後員役輩或如前濫下稱以不足雖分錢粒米加斂於軍丁則當該犯者隨現嚴懲以杜日後之弊事一體定式一若値有閏之年則一朔支供條亦當加收斂閏朔條依元朔例磨鍊則飯米三石價爲十五兩饌價及油草價爲三十六兩馬太九斗價爲一兩五戔粥草價爲一兩五錢合錢爲五十四兩就其復戶價每名十五兩內除其一年元朔條十三兩七戔九分則每名零餘爲一兩二戔一分四十七名合零餘爲五十六兩八戔七分今此閏朔條亦於零數中計除依元朔條一體輸送一沈醬時鹽價六兩熏造功錢三兩合錢九兩以園所香炭錢中年例上下而熏太四石十斗五升守護軍四十七名處各一斗五升式每年收斂自是前例此則依前擧行事定式施行一員役等復戶亦依守護軍例自本官參量市直及民情定價捧給事一體定式一京書員一人除減以其應所食者分給守僕處故支供條中入番守僕名色減除傳授禮錢齋錢定式條一守僕四名書員一人傳授錢各二十五兩內減十兩千戶禮錢十五兩五相禮錢五兩庫直禮錢五兩幷全數永減守僕禮錢五兩書員禮錢五兩依前仍置事定式施行而如是量減之後傳授錢之空失爲七十五兩此則以園租遺在條中折價四十兩特爲題給以爲取殖充給之地一傳授禮錢旣已減除則渠輩房中不可無遺物園租遺在中作錢二百兩付之本府從便取殖以其利條每年輸送園官別爲典守隨時用下而齋下之節必須區別差等從略磨鍊事嚴明定式復戶預賣禁斷條一員役及守僕軍等復戶價皆自本官收捧事旣已定式則預賣一款自可給斷而法久廢生安知無間間違越之患乎復戶所在水原振威兩邑各別嚴飭如有潛相買賣者毋論與受隨現重勘而兩邑地方官或不善檢飭趁未收給或任其預賣初不察禁而從他現發則自臣營當該地方官狀聞論罪事嚴立科條定式施行
정조 16년 · 강
命海州牧定配罪人李柱國病若添劇卽爲狀聞
정조 16년 · 목
黃海監司李敬一以海州牧定配罪人李柱國到配馳啓敎曰申飭地方官或有添劇之事卽使報來狀聞事回諭
정조 16년 · 강
放平澤縣定配罪人金順福
정조 16년 · 목
忠淸監司李亨元以平澤縣定配罪人金順福到配馳啓敎曰旣使提擧治罪則編配過矣分揀放送事分付
정조 16년 · 강
命鏡城私賑人陳益載兩銓中卽爲收用
정조 16년 · 목
吏曹以鏡城私賑人同知陳益載自鄕上來啓有是命
정조 16년 · 강
重推楊根前郡守宋啓來
정조 16년 · 목
兵曹啓言楊根前郡守宋啓來五月拯活之事不卽報營以致狀聞之許久稽滯者誠極可駭請令該府拿問處之敎以爲先從重推考
정조 16년 · 강
召見備局有司堂上于熙政堂